Előterjesztés Zalakaros Város Önkormányzata Képviselőtestületének 2019. december 12-én tartandó ülésére
Napirend címe: Mentőállomás kérelme

Előterjesztést készítette: Horváthné Juhász Barbara pénzügyi osztályvezető
Tisztelt Képviselő-testület!
Az Országos Mentőszolgálat Alapítvány az előterjesztéshez csatolt kérelemmel fordult a képviselő-testülethez. Az alapítvány a Zalakarosi Mentőállomás részére egy darab Lifepak 1000 defibrillátort szeretne vásárolni, melyhez kéri Zalakaros Város Önkormányzatának támogatását. Az eszköz értéke 762.000 Ft. 
A döntés meghozatalához szeretném tájékoztatni a Tisztelt Képviselő-testületet az alábbiakról:
Az Országos Mentőszolgálat Alapítvány a tavalyi évben is benyújtotta hasonló igényét, mely szerint eszközöket szeretne vásárolni a zalakarosi mentőállomás részére. A hivatal egyeztetett ez ügyben a mentőállomás vezetőjével, aki jelezte, hogy az Alapítvány által vásárolt eszközök nem feltétlen jutnak el hozzájuk, a célzott támogatás ellenére sem. Emiatt a képviselő-testület tavaly decemberben úgy határozott, hogy nem az alapítványt támogatja, hanem maga vásárolja meg az eszközöket és adja át a mentőállomás részére. A döntésről tájékoztattuk az Alapítvány képviselőjét, aki ezt nem vette jó néven és nem nyújtottak szakmai segítséget sem az eszközök kiválasztásában. Az évből hátralévő idő rövidsége miatt a támogatás 2018-ban nem valósult meg. 
Az Alapítvány idei kérelmének beérkezése után szintén egyeztettem a Mentőállomás vezetőjével, Both Gáborral. Jelezte, hogy az Alapítvány által kért defibrillátorra nincs szükségük, van hasonló paraméterekkel rendelkező készülékük.  Helyette elküldte a szükséges eszközök listáját, mely az előterjesztés mellé csatolásra került. 
Szeretnének egy jól működő számítógépet, melyet egyrészt az online továbbképzések lebonyolításához, másrészt a vonulások közötti pihenőidőben kikapcsolódásra használnának.
Ezen kívül különböző mentési eszközök beszerzését, pótlását látja indokoltnak. A kérelemben felsorolt - jelenleg szükségesnek tartott - eszközök értéke webes árajánlatok alapján bruttó 644.151 Ft. 
Az előterjesztés javasolja, hogy a képviselő-testület támogassa 650.000, - Ft összeggel a Zalakarosi Mentőállomás és mentőautói felszereltségének javítását, ezzel is segítve a körzetünkhöz tartozó betegek szakszerűbb ellátását. A támogatás oly módon történjen, hogy a mentőállomás vezetőjének közreműködésével az önkormányzat vásárolja meg az eszközöket, melyek térítésmentesen átadásra kerülnek a mentőállomás részére. 
Határozati javaslat:
1./ Zalakaros Város Önkormányzat Képviselő-testülete az Országos Mentőszolgálat Alapítvány kérelmét elutasítja azzal, hogy a Zalakarosi Mentőállomás és mentőautói felszereltségét közvetlenül kívánja támogatni, melynek módja eszközvásárlás 650 000,- Ft összegben. A pénzügyi fedezetet a 2019. évi költségvetés általános tartalékának terhére biztosítja.
2./ Zalakaros Város Önkormányzat Képviselő-testülete felhatalmazza a polgármestert a támogatási szerződés aláírására. 
3./Felkéri a Hivatalt, hogy a döntésről az Országos Mentőszolgálat Alapítvány képviselőjét tájékoztassa. 

Határidő: 2019. december 31.
Felelős: Novák Ferenc polgármester
Operatív felelős: Dr. Szentgyörgyvölgyi Eszter jogi referens
                            Horváthné Juhász Barbara pénzügyi osztályvezető- tájékoztatásul a
                            költségvetés számára

Zalakaros 2019. november 28.
                                                                                                            Novák Ferenc	                           
                                                                                                            polgármester

Gazdasági Bizottság és a Humánpolitikai és Ügyrendi Bizottság határozata:

A bizottság javasolja a képviselőtestület számára az előterjesztés szerinti határozati javaslat elfogadását azzal a kiegészítéssel, hogy az önkormányzat által megvásárolt eszközök használatba adással kerüljenek átadásra a Zalakarosi Mentőállomás részére.




